Yli 600 haki Tampereen raitiotien liikenteenohjaajaksi – Tehtävään valitaan 10 sellaista, jotka ”eivät hermostu, vaikka minkälainen kaaos olisi”

Tampereen raitiotietien liikenteenohjaajan haku sai suursuosion. Hakemuksia tuli 626. Haku päättyi perjantain ja lauantain välisenä yönä. Tehtävään valitaan 10 henkilöä. Hakijoiden ikähaitari on parikymppisistä yli 60-vuotiaisiin. Osalla on aiempaa kokemusta liikennealalta. – Ennakkoluulottomasti ja rohkeasti ovat ihmiset hakeneet tehtävää. Olen erittäin iloinen, että työ ratikassa kiinnostaa. Tämmöisestä joukosta on hyvä valita parhaat, sanoo VR:n operatiivinen päällikkö Vesa Rauhala . Paikan saavat valitaan maaliskuun viimeisellä viikolla. Sitä ennen tehdään haastatteluja, soveltuvuus- ja kykytestejä sekä lääkärintarkastukset. Vaakakupissa painavat aiempi kokemus liikennealalta ja alan koulutus. Työt alkavat marraskuussa Työ on Rauhalan mukaan valvomotyötä, ja testeissä kartoitetaan siinä vaadittavia ominaisuuksia. Hakijoiden soveltuvuutta arvioidaan samoilla kriteereillä, joita Traficom asettaa raideliikenteen kuljettajille, vaikka näitä kriteerejä ei tarvitsisi soveltaa raitiotieliikenteessä. – Turvallisuusajattelu on tässä lähtökohtana. Tähän liittyy se, että pystyy pitämään useita lankoja käsissä yhtä aikaa ja olemaan hermostumatta, vaikka minkälainen kaaos olisi ulkopuolella. Valittavat saavat koulutuksen aikana myös raitiovaununkuljettajan pätevyyden. Koulutus alkaa toukokuun alussa ja työt marraskuussa, jolloin alkaa raitiotien koeliikenne. Reilut 60 ratikankuljettajaa rekrytoidaan kesän aikana. Haku on Rauhalan mukaan ”kesänkorvalla”, mutta tarkkoja päivämääriä ei ole vielä päätetty. – Varmasti näistä hakijoista moni uusii hakemuksen siinä vaiheessa, toivoisin ainakin. Olen lueskellut hakemuksia ja näen niissä monta potentiaalista meidän kuljettajaa.